Keisarillisen Suomen Senaatin kiertokirje maan kaikille kuvernööreille niistä paikoista, joihin rangaistukseen tuomitut henkilöt ovat lähetettävät sitä kärsimään
Suomen Suuriruhtinanmaan Asetus-Kokous 12.10.1888/33.

Keisarillisen Suomen Senaatin kiertokirje

maan kaikille Kuvernööreille niistä paikoista, joihin rangaistukseen

tuomitut henkilöt ovat lähetettävät sitä kärsimään.

Annettu Helsingissä, 12 p:nä Lokakuuta 1888.

K e i s a r i l l i s e n   M a j e s t e e t i n   Korkeassa Nimessä,

Hänen Suomen Senaattinsa.

    Tilaan nähden maan eri vankeuslaitoksissa on Keisarillinen Senaatti tänäpänä määrännyt, että Tammikuun 1 päivästä 1889 rangaistuksen kärsimistä varten lähetetään

1:ksi) Rangaistusvankilaan Turussa:

kaikki miespuoliset henkilöt, jotka ovat tuomitut elinkautiseen työhön tahi kuritushuone-rangaistukseen määrätyksi ajaksi yli viiden vuoden;

2:ksi) Rangaistusvankilaan Helsingin vieressä:

kaikki miespuoliset henkilöt, jotka ovat tuomitut kuritushuone-rangaistukseen viideksi vuodeksi tahi vähemmäksi ajaksi;

3:ksi) Työvankilaan Lappeenrannassa:

kaikki irtolaisuudesta yleiseen työhön tuomitut miespuoliset henkilöt sekä ne miehet, joita on velvoitettu semmoisella työllä Kruunulle suorittamaan varastetun tavaran arvon ilman että heitä sen ohessa on tuomittu vapausrangaistukseen varkaudesta;

4:ksi) Rangaistus- ja työvankilaan Hämeenlinnassa:

kaikki kuritushuone-rangaistukseen ja yleiseen työhön tuomitut naispuoliset henkilöt sekä ne naiset, joita on määrätty työllä Kruunulle suorittamaan varastetun tavaran arvon; sekä

5:ksi) Läänin kruununvankilaan tahi myöskin kihlakunnan-vankilaan, missä semmoinen on ja rangaistus-aika ei nouse päälle kahden kuukauden:

kaikki sekä miehet että naiset, jotka ovat tuomitut vesi- ja leipä-vankeuteen, vankeusrangaistukseen eli niin kutsuttuun yksinkertaiseen vankeuteen; joka Teille tiedoksi ja noudatettavaksi täten ilmoitetaan. Helsingissä, 12 p:nä Lokakuuta 1888.

K e i s a r i l l i s e n   M a j e s t e e t i n   Korkeassa Nimessä,

Hänen Suomen Senaattinsa:

S. W. von TROIL.

H. MOLANDER.

K. F. IGNATIUS.

G. v. ALFTHAN.

L. MECHELIN.

W. v. DAEHN.

Z. YRJÖ-KOSKINEN.

G. Leopold.

1888
Senaatin päätökset
Vankeinhoitolainsäädäntö